ເພື່ອຜັນຂະຫຍາຍ ແລະ ຈັດຕັ້ງປະຕິບັດກົດໝາຍ ວ່າດ້ວຍການຕ້ານການສໍ້ລາດບັງຫຼວງ ແລະ ດຳລັດຂອງລັດຖະບານ ວ່າດ້ວຍການແຈ້ງຊັບສີນ ແລະ ລາຍຮັບຂອງພະນັກງານ-ລັດຖະກອນ ໃຫ້ປາກົດຜົນເປັນຈິງ.
ສະນັ້ນ ກະຊວງພາຍໃນຈຶ່ງໄດ້ຈັດກອງປະຊຸມ ເພື່ອເຜີຍແຜ່ເຊື່ອມຊຶມບັນດານິຕິກຳຕ່າງໆ ທີ່ພົວພັນກັບວຽກງານການແຈ້ງຊັບສິນ ແລະ ລາຍຮັບຂອງພະນັກງານ-ລັດຖະກອນ ເປັນຕົ້ນແມ່ນດຳລັດວ່າດ້ວຍແຈ້ງຊັບສິນ ບົດແນະນຳຂອງອົງການກວດກາລັດຖະບານ ການຈັດຕັ້ງປະຕິບັດດຳລັດວ່າດ້ວຍການແຈ້ງຊັບສິນ ແລະ ເອກະສານແຈ້ງຊັບສິນ ແລະ ລາຍຮັບໃຫ້ພະນັກງານນຳພາ-ຄຸ້ມຄອງ ທີ່ມີຕຳແໜ່ງບໍລິຫານແຕ່ປະເພດ 3 ຂຶ້ນໄປ ແລະ ພະນັກງານ-ລັດຖະກອນທີ່ມີຕຳແໜ່ງບໍລິຫານປະເພດ 4 ລົງເຖິງພະນັກງານ-ລັດຖະກອນສົມບູນ.
ພາຍຫຼັງທີ່ກອງປະຊຸມຄັ້ງນີ້ສຳເລັດລົງ ແມ່ນຈະໄດ້ດຳເນີນວຽກງານການແຈ້ງຊັບສິນ ແລະ ລາຍຮັບຂອງພະນັກງານລັດຖະກອນ ທີ່ຂຶ້ນກັບການຄຸ້ມຄອງຂອງກະຊວງພາຍໃນ ແລະ ຈະໃຫ້ສຳເລັດຕາມກຳນົດເວລາ ແລະ ລະດັບຄາດໝາຍທີ່ວາງໄວ້.
ກອງປະຊຸມດັ່ງກ່າວ ໄດ້ຈັດຂຶ້ນໃນລະຫວ່າງວັນທີ 30 ມິຖຸນາ-1 ກໍລະກົດ 2014 ຢູ່ທີ່ກະຊວງພາຍໃນ ພາຍໃຕ້ການເປັນປະທານຂອງທ່ານ ຄຳມູນ ວິພົງໄຊ ລັດຖະມົນຕີຊ່ວຍວ່າການ ກະຊວງພາຍໃນ ເຊິ່ງມີບັນດາພະນັກງານ-ລັດຖະກອນເຂົ້າຮ່ວມ.